Miért omlottak össze a sztárcsapatok Angliában?
Az angol Premier League kétségtelenül a világ legerõsebb, legkiegyensúlyozottabb labdarúgó-bajnoksága. Az elmúlt évek ugyan a Manchester City és a Liverpool csatáját hozták, de ez az idény úgy indult, amelyre talán senki sem számított. Igaz, még csak 6 forduló telt el, de ha valaki azt mondja, hogy ennyi kör után az elsõ helyen az Everton áll, míg a Manchester City csak a 13. (bár egy meccsel kevesebbet játszott) akkor valószínûleg kinevetik. Vajon a 38. forduló után is ilyen meglepetés lesz, vagy helyre áll a világ rendje és a nagycsapatok összekapják magukat?
Igazi felfordulás van a Premier League-ben, a feje tetejére állt a bajnokság. Ha rápillantunk a bajnoki tabellára, akkor nem azt látjuk, amit általában megszokhattunk. Ugyan még csak 6 forduló telt el (négy csapat pedig csupán 5-ször lépett pályára), de a felsõházban elvétve találni csak tradicionális topklubot, ellenben a 11-20. helyezettek között akad jónéhány nagycsapat. Aztán az sem szokványos, hogy ilyen rövid idõ elteltével már nincs veretlen együttes a 20 csapatos mezõnyben. Korábban szinte mindig volt 1-2 klub, amely ilyenkor még nem talált legyõzõre, azonban ebben a szezonban ez sem mondható el.

Hol vannak a gigászok?

A liga nagycsapatai közül egyedül a címvédõ Liverpool teljesít a nevéhez méltó módon. Jürgen Klopp együttese a negyedik fordulóban egy sokkoló 7-2-es vereségbe futott bele az Aston Villa vendégeként, de azóta javított, és jelenleg a második helyet foglalja el a tabellán.

A José Mourinho által irányított Tottenham Hotspur ötödik helyezése nem számít rossznak, de nem is kiemelkedõ. A csapat játéka eddig rapszodikus. A nyitó meccsen pédául egybõl kikapott hazai pályán az Evertontól (0-1), aztán a negyedik körben idegenben mért történelmi vereséget a Manchester Unitedre (1-6), legutóbb pedig 3-0-ás vezetésrõl játszott döntetlent a West Ham Uniteddal (3-3).

A többi topklub egyelõre abszolút látókörön kívül van. A Chelsea a 10., az Arsenal a 11. helyet foglalja el csupán. A Josep Guardiola irányítása alatt már kétszer is bajnokságot nyerõ Manchester City a 13., míg a Manchester United mindössze a 15. helyen áll jelenleg. Ole Gunnar Solskjaer együttese már most hat pontos hátrányban van a listavezetõvel szemben, pedig az elõzõ szezonban jól hajrázott és Bajnokok Ligája-indulást érõ harmadik helyen végzett.

Feltörekvõ csapatok

Lássuk, mi a helyzet a kevésbé esélyesnek tartott csapatok háza táján. Kezdjük az elsõ helyet elfoglaló Evertonnal. A liverpooli kékek elképesztõen kezdtek: az elsõ 4 meccsüket kivétel nélkül megnyerték. A városi riválissal aztán döntetlent játszottak, míg az elõzõ fordulóban a Southampton ellen szakadt meg a veretlenségi széria. Az eddig gyûjtött 13 pont mindenesetre elismerésre méltó, nem sokan várták volna a szezon elõtt ezt a csapattól. Carlo Ancelotti 2019 végén vette át a csapatot, és nem lehet azt mondani, hogy fél szezon alatt csodát tett volna, az Everton a 12. helyen zárta az idényt.
Természetesen 6 hónap kevés idõ egy edzõnek a bizonyításra, fõleg úgy, hogy a koronavírus-járvány miatt félbeszakadt a bajnokság, és csak hónapokkal késõbb sikerült folytatni és befejezni. Idén nyáron viszont szabad kezet kapott az olasz mester, az általa kért játékosokat leigazolta a vezetõség, így jobb helyzetbõl vágott neki az idénynek. Megkapta a lehetõséget arra, hogy a saját képére formálja a csapatot. Az eredmények eddig õt igazolják. A legnagyobb fogás az a James Rodríguez, aki a Real Madridnál is Ancelotti játékosa volt. A spanyol klubnál kegyvesztetté váló labdarúgót korábban a Napoli edzõjeként is szerette volna leigazolni, akkor nem jött össze, de most az Evertonnál sor került a transzferre, és a kolumbiai középpályás eddig remek játékkal hálálta meg a bizalmat. Nagyon úgy tûnik, hogy az Evertonnal komolyan kell számolni idén, könnyen lehet, hogy az egyik Bajnokok Ligája vagy Európa Liga-indulást érõ helyet elcsípi.

A szezon meglepetéscsapata lehet az Aston Villa is. A birminghami csapat jelenleg a harmadik helyen áll 12 ponttal, és csak 5 mérkõzést játszott eddig. Az Evertonhoz hasonlóan szintén négy meccsbõl négy gyõzelemmel rajtolt, az elõzõ fordulóban veszített elõször pontokat, az újonc Leeds United ellen szaladt bele egy hazai vereségbe (0-3). A nagy múltú klub, amely korábban 7 alkalommal lett angol bajnok és egyszer Bajnokcsapatok Európa-kupája (BEK) gyõztes, a címvédõ Liverpool ellen aratott elképesztõ gyõzelemmel (7-2) hívta fel magára a figyelmet. A Villa 2016-ban sereghajtóként esett ki a Premier League-bõl, majd 2019-ben jutott fel újra. A tavalyi szezonban éppenhogy csak elkerülte az újabb kiesést, ezért is meglepõ tõle ez a nagyszerû szezonkezdet. A csapat hatékony támadójátékának legfontosabb láncszeme az angol válogatott szélsõ, Jack Grealish. A bajnokságban már 3 gólnál és 3 gólpassznál jár a Villa csapatkapitánya, akiért nyáron topklubok álltak sorba, hogy szerzõdtessék. A Manchester United szerette volna leginkább leigazolni, de végül maradt nevelõklubjánál. A technikás játékos értéke a mértékadó transfermarkt szerint 45 millió euró, amely, ha Grealish így folytatja, egyre csak emelkedni fog. Nem biztos, hogy a következõ idényt is az Aston villánál kezdi majd meg.

Hasonlóan erõn felül teljesít a Leicester City is, amely pillanatnyilag negyedik a ligában. Brendan Rodgers együttese az elõzõ idényben is remekül szerepelt, az ötödik helyen zárt, megelõzve az erõsebb játékoskerettel rendelkezõ Tottenhamet és az Arsenalt is. A kiscsapat egyébiránt a futballtörténelem egyik legváratlanabb és egyben legszenzációsabb sikertörténetét tudhatja magáénak. A Leicester 2014-ben jutott fel az elsõ osztályba, éppenhogy elkerülte a kiesést, majd a következõ szezonban megnyerte a bajnokságot. A csapat akkori trénere, a rutinos Claudio Ranieri mennybe ment, a klub hõstette örökre felejthetetlen marad.

Mindig a pénz az úr?

A Leicester City esete remek példa arra, hogy nem minden esetben kizárólag eurómilliók elköltésével lehet sikeres csapatot építeni. Noha a Premier League klubjai közül egyik sem kis költségvetésû, azért nem mindegyik tud annyi pénzért játékosokat igazolni, mint például a Chelsea, a Manchester City, a Manchester United vagy éppen a Liverpool.

Példának okáért a 2016-os bajnokcsapat kulcsemberei közül, Rijad Mahrez - akit az idény végén az év játékosának is megválasztottak a PL-ben - mindössze 500 ezer euróba került. A házi gólkirály, Jamie Vardy pedig szintén aprópénzért igazolt a klubhoz, csupán 1,24 millió euró ellenében.

Összehasonlításképpen, amióta Josep Guardiola 2016 óta a Manchester City menedzsere, több mint 800 millió eurót költött játékosvásárlásra. A bajnokságot ugyan két alkalommal megnyerte a csapattal, viszont a Bajnokok Ligájában maximum a legjobb nyolc közé tudott csak bejutni. Ezt az eredményt a Leicester City is elmondhatja magáról, a 2016-2017-es szezonban a BL-ben pontosan eddig jutott. Ráadásul abban az idényben Guardiola Cityjét is felülmúlta ezen a téren, mert a manchesteri csapat már a legjobb 16 között kiesett.

Egészséges versenyszellem

A többi topligának is jót tenne, ha idõnként vagy rendszeresen lennének meglepetéscsapatok. A spanyol bajnokság gyakorlatilag kétcsapatos, a Real Madrid-Barcelona versengésébe ritkán tud beleszólni harmadik fél. 2014-ben az Atlético Madridnak sikerült megelõznie a két gigászt, azelõtt legutóbb 10 évvel, 2004-ben tudta másik csapat nyerni a La Ligát. Nevezetesen a Valencia.

A francia bajnokság, a Ligue 1 gyakorlatilag egycsapatos, a PSG tulajdonképpen kisajátította magának. 2013 óta egy kivétellel a fõvárosi együttes nyerte meg, és az erõviszonyokat ismerve ez a jövõben sem fog megváltozni.

Ugyanez mondható el a német Bundesligáról, ahol a Bayern München dominál, 2020-ban zsinórban nyolcadik gyõzelmét aratta. Mindezt úgy, hogy triplázott, tehát a bajnoki cím mellé a német kupát és a Bajnokok Ligája serleget is elhódította.

Az olasz Serie A esetében is egyoldalú a helyzet, a Juventus immár 9 éves tartó gyõzelmi sorozatot mondhat magáénak.

Valószínûleg a Leicester City 2016-os bravúrjához hasonló teljesítményt topligában szereplõ kisebb költségvetésû együttestõl jó ideig nem láthatunk majd. Vagy ez a szezon lesz az újabb kivétel?A Premier League-ben mindenesetre már történt ilyen a közelmúltban. Ebben a bajnokságban bárki legyõzhet bárkit, senki sem mehet biztosra. Minden csapat az utolsó percig küzd, 3-0-ás hátrányból sem lehetetlen pontot menteni. Lehet, hogy ezúttal az Everton, az Aston Villa, vagy éppen újra a Leicester City tesz csodát? 2021 tavaszán kiderül.